钦定古今图书集成/方舆汇编/职方典/第1032卷 > 《闽省海防议》王家彦
## 钦定古今图书集成/方舆汇编/职方典/第1032卷 > 《闽省海防议》王家彦

尝观海内地势，自江南以北，沃野千里，不沟不洫；因
叹“闽省海壖，地如巾帨，民耕无所，且沙砾相薄，畊亦
弗收。加以年荒赋急，穷民缘是走海如鹜，长子孙于
唐市，指窟穴于台湾。横海鸱张，如先年、周三、李魁奇、
锺斌等，其最毒者也。”崇祯五年，剧贼刘香复径逼五虎门，掠闽安镇，几摇省会。计自漳州之福浒至省，不
“知历几寨、几游？而中左居漳、泉两府之间，为全省之
门户。由来为贼所从入之径，扼吭宜严。今流氛未歼，
到处震邻；且山箐啸聚者亦复时扑时起。破浪之鲸，
伺隙易动。绸缪之策，不可不讲。请以历来祖制约略
言之：国初有卫、所军，无别兵；有指挥千、百户，无别将。
无论戍陆皆军，即烽火、小埕、南日、浯”屿、铜山五水寨
之舟师，无非军也。而统于各卫之指挥，谓之卫总。至
嘉靖四十二年，抚臣谭纶、总兵戚继光题复旧制，每
寨设“福哨”、“鸟浆”等号船四十馀只。于五寨中分三哨，
屯大洋贼船必经之处。其馀各寨附近紧要港澳，则
分哨以防内侵。又于道里适均海洋，定为两寨会哨
之地。北抵浙之金盘，南抵广之柘林，联络呼应，戈船
相望。万历二十四年，抚臣金学曾委分守张鼎思、都
司邓锺躬阅汛地，复请添设嵛山、海坛、湄州、浯铜、悬
钟、礵山、台山、彭湖诸游，于一寨之中，以一游翼之，错
综迭出，虽支洋穷澳，无不搜焉。自昇平日久，而额军
额船，顿失旧制，指挥千百户等官，足不逾城市，会哨
之法，遂杳然矣。至因以选民兵、募客兵、编乡兵，又联
渔兵，业与军而五矣。夫昔之为军者一，而可以杀贼；
今之为兵者五而籍愈虚、贼愈炽；谈海事者所以长
太息也。按旧额而复之，依分哨、会哨法而核之，籍民
兵、客兵而简练之，鼓乡兵而勿以官兵扰之。复征沿
海四十二澳渔兵之乖觉者，厚其犒饷，侦贼所在，照
各边例，以为海上耳目而顿制之：皆今日不俟再计
而决者也。至巡司之与卫所并建，当日江夏侯周德
兴念环海疏节阔目，乃于隙处设四十五寨，城射手
四千五百名，以资逻警。弘治十四年，按臣陆偁始裁
三分之一，而寨兵益寥寥矣。夫以四十五司四千五
百之射手，棋布于寨与游“之间，悬军插羽，声势俱猛。
今寨既鞠为茂草，巡司官无专职，延挨年日，二三弓
兵勾摄他事，以为生涯，饩廪之意已无存矣。为今之
计，莫若以本寨原饷仍募土民以充射手之数，专令
教师肄习弓矢之外，不许妄行勾摄，恣为侵渔。卒然
遇警，贼少则率此以应，贼多则纠合各寨将所辖一
方之水陆”等兵共堵击焉。抚按巡临，则命与卫所军
兵严行较艺，以为巡司之劝惩。如此，则官无虚设，兵
皆实用，无地无杀贼之人矣。戚继光之平倭也，鸡鸣
蓐食，歼厥无遗。故至今倭犹惕息其馀威，以不利为
戒。今贼且生生不巳矣，犹可留“抚”之一字，以为海上
之传灯乎？自贼饱而阳以抚愚我，将饱而阴以抚酬
贼，于是旗鼓虽设、壁垒虽严，而贼之去来动静，未有
不先通于将者。兵乘贼至，则引下风以避之，贼去则
尾其后以送之；抽矢扣轮以发虚声，遮袭商艇以当
捕击，海波尚得有晏时乎？惟晓然示以渠魁，法在必
歼，以断行间之观望，则将无利于贼，而后“陷阵死绥”
之志坚矣。